തെക്കുംബാട്ടെ ജനത്തിന് മറുകരയിലെത്താന് ബോട്ട് സര്ക്കാര് ഏറ്റെടുക്കണം പഴയങ്ങാടി: മാട്ടൂല് തെക്കുംബാടിനെ മാട്ടൂലുമായി ബന്ധിപ്പിക്കുന്ന തെക്കുംബാട്മാട്ടൂല്അറുതെങ്ങ് ബോട്ട് സര്വീസ് നിലച്ചു. ഇതോടെ ബോട്ട് സര്വീസ് സര്ക്കാര് ഏറ്റെടുക്കണമെന്ന് മാട്ടൂല് ഗ്രാമ പഞ്ചായത്ത് ആവശ്യപ്പെട്ടു. കഴിഞ്ഞ ദിവസം ചേര്ന്ന ഭരണസമിതി യോഗമാണ് ഐക്യകണ്ഠേന ഇക്കാര്യം സര്ക്കാരിനോട് ആവശ്യപ്പെട്ടത്. മാട്ടൂല്അഴീക്കല് ഫെറി, മാട്ടൂല്പറശ്ശിനിക്കടവ് എന്നീ ബോട്ട് സര്വീസുകള് കേരള ജല ഗതാഗത വകുപ്പിന്റെ നിയന്ത്രണത്തിലാണ് സര്വീസ് നടത്തുന്നത്. എന്നാല് കാലങ്ങളായി കാരറടിസ്ഥാനത്തില് സര്വീസ് നടത്തിയിരുന്ന തെക്കുംബാട്മാട്ടൂല്അറുതെങ്ങ് ബോട്ട് സര്വീസ് നഷ്ടത്തിലായതിനെ തുടര്ന്ന് 2014 മുതല് കരാര് ഏറ്റെടുക്കാന് ആരും തയ്യാറായിരുന്നില്ല. ഇതേ തുടര്ന്ന് ജനങ്ങള്ക്കുണ്ടായ യാത്ര ക്ലേശം പരിഹരിക്കാന് ഗ്രാമ പഞ്ചായത്ത് നേരിട്ട് ദിവസ വാടക വ്യവസ്ഥയില് സര്വീസ് നടത്താന് ഒരാളെ ചുമതലപ്പെടുത്തുകയായിരുന്നു. എന്നാല് ഗ്രാമ പഞ്ചായത്തിന്റെ നടപടി ചട്ട വിരുദ്ധമാണെന്ന് കണ്ടെത്തി സംസ്ഥാന ഓഡിറ്റിംഗ് വകുപ്പ് 2014 മുതല് ദിവസ വാടകയായി നല്കിയിരുന്ന മുഴുവന് തുകയും തടസപ്പെടുത്തുകയായിരുന്നു. ഈ സാഹചര്യത്തിലാണ് തെക്കുംബാട് മാട്ടൂല് അറുതെങ്ങ് ബോട്ട് സര്വീസ് സര്ക്കാര് ഏറ്റെടുക്കണമെന്ന് മാട്ടൂല് ഗ്രാമ പഞ്ചായത്ത് ഭരണ സമിതി സര്ക്കാറിനോട് ആവശ്യപ്പെടുന്നത്. 2014 മുതല് ദിവസ വാടകയായി നല്കിയിരുന്ന മുഴുവന് തുകയുടേയും തടസം സര്ക്കാര് നീക്കി നല്കണമെന്നും, ജനസേവനം ലക്ഷ്യമാക്കി ഗ്രാമ പഞ്ചായത്ത് സ്വീകരിച്ച നടപടി നിയമാനുസൃതമാക്കി സര്ക്കാര് ഉത്തരവ് ഉണ്ടാകണമെന്നുമാണ് ഗ്രാമ പഞ്ചായത്ത് ആവശ്യപ്പെട്ടിട്ടുളളത്. സംസ്ഥാന ഓഡിറ്റിംഗ് വകുപ്പ് ദിവസ വാടക തടസപ്പെടുത്തിയതിനെ തുടര്ന്ന് ദിവസ വാടകയില് സര്വീസ് നടത്തിയിരുന്ന വ്യക്തി ഒരാഴ്ചയായി ബോട്ട് സര്വീസ് നിര്ത്തിയിരിക്കുകയാണ്. ഇത് വിദ്യാര്ത്ഥികളേയും മറ്റ് യാത്രക്കാരേയും ദുരിതത്തിലാക്കി. ബോട്ട് സര്വീസ് സര്ക്കാര് ഏറ്റെടുക്കുന്നത് വരെ നിലവിലുള്ള രീതിയില് ദിവസ വാടക വ്യവസ്ഥയില് സര്വീസ് നടത്താന് അനുമതി നല്കണമെന്നും ഗ്രാമ പഞ്ചായത്ത് സര്ക്കാരിനോട് ആവശ്യപ്പെട്ടിട്ടുണ്ട്.